## Zakon o izmjenama i dopunama Zakona o tržišnoj inspekciji

### NN 53/1991 (8.10.1991.), Zakon o izmjenama i dopunama Zakona o tržišnoj inspekciji

# SABOR REPUBLIKE HRVATSKE

Na temelju članka 89. Ustava Republike Hrvatske, a u svezi s člancima
6. i 7. Ustavnog zakona za provedbu Ustava Republike Hrvatske, donosim

## UKAZ

### o proglašenju Zakona o izmjenama i dopunama Zakona o tržišnoj inspekciji

Proglašavam Zakon o izmjenama i dopunama Zakona o tržišnoj inspekciji,
kojeg je Sabor Republike Hrvatske donio na sjednicama Vijeća udruženog
rada 26. lipnja 1991., Vijeća općina 26. lipnja 1991. i Društveno-političkog
vijeća 26. lipnja 1991. godine.

Klasa: 011-1/91-01/71

Urbroj: 71-91-1

Zagreb, 28. lipnja 1991.

Predsjednik Republike Hrvatske

**dr. Franjo Tuđman, v. r.**

---

## ZAKON

### o izmjenama i dopunama Zakona o tržišnoj inspekciji

Članak 1.

U Zakonu o tržišnoj inspekciji ("Narodne novine", br. 10/77
i 47/89) članak 1. mijenja se i glasi:

"Organi tržišne inspekcije u Republici obavljaju nadzor nad primjenom
zakona i drugih propisa kod pravnih i fizičkih osoba, kojima se uređuje:

1. razmjena robe i usluga na tržištu u zemlji i s inozemstvom;

2. pravni položaj i poslovanje trgovačkih poduzeća i drugih subjekata
tržišnog poslovanj u zemlji i inozemstvu;

3. zaštita konkurencije;

4. zaštita potrošača;

5. kakvoća proizvoda i standardi u proizvodnji na unutarnjem tržištu,
te pri uvozu i izvozu;

6. način i uvjeti obavljanja privrednih i neprivrednih djelatnosti osobnim
radom građana, ako zakonom nije utvrđena nadležnost drugog organa inspekcije;

7. cijene proizvoda i usluga;

8. kontrola uporabe mjerila i mjernih jedinica u javnom prometu i

9. zaštita izuma, tehničkih unapređenja i znakova razlikovanja.

Organi tržišne inspekcije obavljaju i druge poslove odredene zakonom."

Članak 2.

Članak 2. briše se.

Članak 3.

Članak 3. mijenja se i glasi:

"Poslove nadzora iz članka 1. ovoga zakona obavljaju organi tržišne
inspekcije u općinama, Gradu Zagrebu i Ministarstvo trgovine.

Poslove tržišne inspekcije obavljaju tržišni inspektori i pomoćni tržišni
inspektori."

Članak 4.

Članak 4. briše se.

Članak 5.

U članku 5. riječi "Zajednici općina" zamjenjuju se riječima
"Grada Zagreba", a riječ "Republici" zamjenjuje se
riječima "Ministarstvu trgovine".

Članak 6.

Članak 6. mijenja se i glasi: "Organi tržišne inspekcije
u općinama i Gradu Zagrebu obavljaju poslove neposrednog nadzora iz članka
1. ovoga zakona, osim poslova neposrednog nadzora iz članka 8. stavka 1.
ovoga zakona.

Članak 7.

Članak 7. briše se.

Članak 8.

Članak 8. mijenja se i glasi:

"Ministarstvo trgovine obavlja neposredni nadzor nad primjenom
zakona i drugih propisa kojima se uređuje obavljanje trgovine i trgovinskih
usluga s inozemstvom, nadzire kakvoću proizvoda u proizvodnji, pri izvozu
i uvozu, te zaštitu izuma, tehničkih unapređenja i znakova razlikovanja.

Osim poslova iz stavka 1. ovoga članka Ministarstvo trgovine obavlja
i slijedeće poslove:

1. nadzor nad radom inspektora u općinama i Gradu Zagrebu i pruža stručnu
pomoć;

2. koordinira rad inspektora na teritoriju Republike, te po potrebi
obavlja poslove iz djelokruga općinskih organa tržišne inspekcije i Grada
Zagreba;

3. rješava o žalbama protiv rješenja koja u prvom stupnju donose tržišni
inspektori u općinama i Gradu Zagrebu;

4. brine se o stručnom osposobljavanju tržišnih inspektora u općinama
i Gradu Zagrebu."

Članak 9.

Članak 9. briše se.

Članak 10.

Članak 10. briše se.

Članak 11.

U članku 11. stavku 1. i 2. riječi "Zajednice općina" zamjenjuju
se riječima "Grada Zagreba", a riječi "saveznih ili republičkih"
u stavku 1. brišu se.

Članak 12.

Članak 12. mijenja se i glasi:

"Imenovanje i razrješenje tržišnih inspektora obavlja se na način
i po postupku utvrđenom Zakonom o upravi."

Članak 13.

Članak 13. mijenja se i glasi:

"Na rad u organe tržišne inspekcije može biti primljena osoba koja
ispunjava uvjete za zasnivanje radnog odnosa u organima uprave koji su
propisani u Zakonu o upravi."

Članak 14.

U članku 14. stavku 1. iza riječi "inspekcije" dodaju se riječi
"i u Gradu Zagrebu."

Stavak 2. briše se.

U stavku 3. riječi "Republičkom tržišnom inspektoratu" zamjenjuju
se riječima "Ministarstvu trgovine".

Članak 15.

Iza članka 14. dodaje se novi članak koji glasi:

"Članak 14a.

Tržišni inspektor koji prilikom imenovanja nema položen stručni ispit
za tržišnog inspektora dužan je položiti ispit u roku godine dana od imenovanja."

Članak 16.

U članku 15. stavku 1. točki 2. iza riječi "mjeseci" stavlja
se točka, ostali dio teksta se briše.

Točka 4. briše se.

Članak 17.

U članku 16. stavku 1. riječi "i 4" brišu se.

Članak 18.

Članci 21, 22. i 23. brišu se.

Članak 19.

Članak 24. mijenja se i glasi:

"Ako tržišni inspektor prilikom obavljanja nadzora utvrdi da je
u postupanju pravne osobe bilo nedostataka ili nepravilnosti kojim se nanosi
šteta građanima ili pravnoj osobi, dužan je o tome obavijestiti rukovoditelja
pravne osobe."

Članak 20.

U članku 32. stavak 3. mijenja se i glasi:

"lznimno od odredbe stavka 2. ovoga članka žalba ne odgađa izvršenje
rješenja, ako je upravna mjera donesena radi neovlaštenog obavljanja djelatnosti,
neopravdanog prikrivanja roba ili neopravdanog ograničavanja ili obustavljanja
prodaje roba."

Članak 21.

U članku 37. stavku 2. riječi "Republički sekretar nadležan za
poslove tržišta i cijena" zamjenjuju se riječima "Ministar trgovine".

Članak 22.

U članku 38. stavku 2. riječi "Republički sekretar nadležan za
poslove tzžišta i cijena" zamjenjuju se riječima "Ministar trgovine".

Članak 23.

U članku 39. stavak 1. mijenja se i glasi:

"Novčanom kaznom od 10.000,00 do 50.000,00 kaznit će se za prekršaj
pravna osoba."

Stavak 2. mijenja se i glasi:

"Za prekršaj iz stavka 1. ovoga članka kaznit će se i odgovorna
osoba u pravnoj osobi novčanom kaznom od 5.000,00 do 15.000,00 dinara."

Članak 24.

Članak 40. mijenja se i glasi:

"Novčanom kaznom od 5.000,00 do 30.000,00 dinara kaznit će se za
prekršaj (fizička osoba ako učini koju od radnji opisanih u članku 39.
ovoga zakona."

Članak 25.

U članku 19. stavku 1. i 3, članku 20. stavku 1, članku 29. i članku
35. riječi "organizacija udruženog rada, druga pravna osoba ili pojedinac"
u odgovarajućem padežu zamjenjuju se riječima "pravna ili fizička
osoba".

Članak 26.

Ovaj zakon stupa na snagu danom objave u "Narodnim novinama".

Klasa: 336-01 /91-01 /02

Zagreb, 26. lipnja 1991.

SABOR REPUBLIKE HRVATSKE

Predsjednik Vijeća udruženog rada

**Ivan Matija, v. r.**

Predsjednik Sabora

**dr. Žarko Domljan, v. r.**

Predsjednik Vijeća općina

**Luka Bebić, v. r.**

Predsjednik Društveno-političkog vijeća

**Ivan Vekić, v. r.**

Zakon, NN 53/1991-1281
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)